Joost: ‘Een van die beste Springbokke van alle tye’Die foto is op 24 Junie 1995 geneem. Foto: (AP Photo/John Parkin, file) Van der Westhuizen is Maandag in die ouderdom van 45 oorlede, nadat hy in 2011 met amiotrofiese laterale sklerose (ALS), ŉ aggressiewe vorm van motorneuronsiekte (MNS), gediagnoseer is. “Joost sal onthou word as een van die beste Springbokke – nie net van sy generasie nie, maar van alle tye,” het Mark Alexander, uitvoerende hoof van die Suid-Afrikaanse Rugbyunie (Saru), gesê. “As ŉ speler het hy die Rugbywêreldbeker-trofee, die Drienasies-trofee en die Curriebeker-trofee gelig en homself gevestig as een van die beste skrumskakels wat die wêreld van rugby nog gesien het.” Volgens Alexander was Van der Westhuizen ook ŉ inspirasie vir diegene wat aan dieselfde siekte ly, sowel as die wat nie eens daardeur geraak word nie. “Ons het almal verwonderd gestaan oor sy dapperheid en sy berustende aanvaarding van hierdie verskriklike las. Dit is ŉ hartseer dag vir rugby in Suid-Afrika en regoor die wêreld soos ons afskeid neem van ŉ legende van die Springbokke. Ons meegevoel gaan aan sy familie en vriende in hierdie hartseer, hartseer tyd. ” Alexander het gesê terwyl Van der Westhuizen op die kruin van sy loopbaan was, was hy sonder gelyke. “Hy kon dinge doen wat niemand anders kon doen nie en dit was sy onvoorspelbaarheid as ŉ skrumskakel wat sy opponente betower het en sy ondersteuners soveel rede gegee het om te juig.” Volgens Alexander is Van der Westhuizen ŉ rolmodel en held vir menige jong rugbyspeler. “Hy het ŉ generasie Suid-Afrikaners geleer wat dit beteken om ŉ Springbok te wees. Sy passie vir sy land en die Bokke sal altyd uitstaan en hy sal baie gemis word.” Barend van Graan, uitvoerende hoof van die Blou Bulle Maatskappy (BBM), het ook sy medelye met Van der Westhuizen se familie en vriende betuig. “Joost sal vir ewig onthou word as die vegter wat opposisie op die veld laat skrik het en die een wat MNS in die oë gekyk en reuseblootstelling vir die saak gekry het.” Gert Wessel, president van die Blou Bulle-rugbyunie (BBRU), het Van der Westhuizen beskryf as die man met die “groot hart”, op en van die veld. “Dit was duidelik in sy benadering tot die spel, aangesien hy vir niks teruggestaan of opsy geskuif het tydens sy loopbaan nie. Sy hardnekkige houding het ook duidelik deurgekom in sy stryd teen MNS.” Joost Heystek van der Westhuizen is op 20 Februarie 1971 in Pretoria gebore. Hy het sy hoërskoolloopbaan by FH Odendaal voltooi en is hierna na die Universiteit van Pretoria.